Bill Gates langer ud efter Elon Musk

Tech-mogulen og filantropen Bill Gates er gået i frontalangreb på Elon Musk og beskylder Tesla-stifteren for at underminere livsvigtig nødhjælp – med fatale konsekvenser. I et interview med Financial Times kritiserer Gates de drastiske nedskæringer i amerikansk udviklingsbistand, som han mener kan føre til en genopblussen af sygdomme som mæslinger, HIV og polio i verdens fattigste regioner.

Ifølge Gates har Musk – gennem sit initiativ Department of Government Efficiency, forkortet Doge – reelt sat en stopper for USAID, den amerikanske regerings hovedkanal for udenlandsk bistand. Musk kaldte i februar USAID for en “kriminel organisation” og erklærede, at “det var på tide, at den døde”.

Den udmelding får nu Gates til at reagere skarpt: “Forestil dig verdens rigeste mand tage livsreddende mad og medicin væk fra verdens fattigste børn – det er et skræmmende billede,” siger han i interviewet.

Et af de konkrete eksempler Gates nævner, er et hospital i Gaza-provinsen i Mozambique, hvor man arbejder for at forhindre mødre i at overføre HIV til deres børn. Den støtte blev ifølge Gates annulleret, fordi Musk angiveligt forvekslede provinsen med Gaza i Mellemøsten og mente, at hjælpen gik til Hamas. “Jeg ville ønske, han ville møde de børn, der nu er smittet, fordi han fjernede støtten,” siger Gates.

Bill Gates offentliggjorde samtidig planer om at fremskynde sin egen filantropiske indsats. Over de næste 20 år vil han og Gates Foundation bruge stort set hele sin formue – anslået til at overstige 200 milliarder dollar – på global sundhed, uddannelse og udvikling. Herefter vil fonden lukke, i 2045. Det er årtier før oprindeligt planlagt.

Selvom Gates stadig har ambitioner om at udrydde sygdomme som polio og finde varige løsninger på HIV, erkender han, at privat filantropi ikke kan erstatte de 44 milliarder dollar, som USAID havde til rådighed sidste år.

Konflikten mellem de to milliardærer er ikke ny. Allerede i 2012 begyndte uenighederne, da Musk – trods sin underskrift på Gates’ og Warren Buffetts Giving Pledge – senere kaldte filantropi for “bullshit” og hævdede, at kommercielle løsninger, som elbiler, er mere effektive end nødhjælp. Musk blev også vred, da det kom frem, at Gates havde shortet Tesla-aktier, og reagerede blandt andet med et nedsættende billede af Gates på X (tidligere Twitter) med teksten: “In case u need to lose a boner fast.”

Men hvor Gates er mere tilbageholdende i sin kritik af Donald Trump – trods udnævnelsen af vaccinekritikeren Robert F. Kennedy Jr. som sundhedsminister – lægger han ikke fingre imellem, når det kommer til Musk: “Han har ingen forståelse for, hvad USAID faktisk laver,” siger Gates og understreger, at nedskæringerne truer med at underminere 25 års arbejde fra hans fond.

Bill Gates langer ud efter Elon Musk